b'\n_START_ARTICLE_\nTalviolympialaiset 1988\n_START_SECTION_\nKilpailupaikat\n_START_PARAGRAPH_\nSuurin osa tapahtumista j\xc3\xa4rjestettiin itse Calgaryss\xc3\xa4, mutta osa kilpailutapahtumista j\xc3\xa4rjestettiin kaupungista l\xc3\xa4nteen. _NEWLINE_Maasto- ja ampumahiihtotapahtumat ja yhdistetyn hiihto-osuudet sek\xc3\xa4 n\xc3\xa4yt\xc3\xb6slajina ollut n\xc3\xa4k\xc3\xb6vammaisten hiihto j\xc3\xa4rjestettiin parin kilometrin p\xc3\xa4\xc3\xa4ss\xc3\xa4 Canmoresta Nordic Centress\xc3\xa4, 100 kilometri\xc3\xa4 l\xc3\xa4nteen Calgaryst\xc3\xa4. Sen rakentaminen maksoi 17,3 miljoonaa dollaria, joista Albertan provinssi maksoi 15,4 miljoonaa, ja se oli yksi nelj\xc3\xa4st\xc3\xa4 suurimmasta kisoja varten rakennetusta kilpailualueesta. Kilpailupaikan suunnittelu oli alkanut vuonna 1983 heti, kun oli varmistunut Calgaryn j\xc3\xa4rjest\xc3\xa4v\xc3\xa4n kisat. Hiihtoreitit suunniteltiin niin, ett\xc3\xa4 kolmasosa oli yl\xc3\xa4m\xc3\xa4ke\xc3\xa4, toinen kolmesosa alam\xc3\xa4ke\xc3\xa4 ja loput tasaista.  Vuosina 2004-2008 sit\xc3\xa4 kunnostettiin 25,6 miljoonalla Kanadan dollarilla. Nyky\xc3\xa4\xc3\xa4n alue toimii Kanadan maasto- ja ampumahiihtomaajoukkueiden harjoituskeskuksena ja siell\xc3\xa4 j\xc3\xa4rjestet\xc3\xa4\xc3\xa4n maailmancupin kilpailuja._NEWLINE_Nakiskassa, Mount Allanin huipulla, 90 minuutin ajomatkan p\xc3\xa4\xc3\xa4ss\xc3\xa4 Calgaryst\xc3\xa4, pidettiin kaikki alppihiihtokilpailut. Albertan hallitus maksoi yli 27 miljoonaa maksaneen kilpailualueen rakentamisen, mutta nyky\xc3\xa4\xc3\xa4n sit\xc3\xa4 py\xc3\xb6ritt\xc3\xa4\xc3\xa4 yksityinen yhti\xc3\xb6. Alun perin alppihiihtotaphtumat oli tarkotus j\xc3\xa4rjest\xc3\xa4\xc3\xa4 kauempana olevilla Mount Sparrowhawkilla ja Mount Sharkilla, mutta my\xc3\xb6hemmin p\xc3\xa4\xc3\xa4tettiin pit\xc3\xa4\xc3\xa4 kilpailut paremmin saavutettavissa olevalla Mount Allanilla. Kisojen j\xc3\xa4lkeisen\xc3\xa4 aikana Kanadan alppihiihtomaajoukkue on k\xc3\xa4ytt\xc3\xa4nyt paikkaa harjoituksissaan marraskuussa ennen maailmancupin alkua._NEWLINE_Olympic Saddledome (nyky\xc3\xa4\xc3\xa4n nimelt\xc3\xa4\xc3\xa4n Scotiabank Saddledome) on l\xc3\xa4hes 100 miljoonalla rakennettu, vuonna 1983 valmistunut j\xc3\xa4\xc3\xa4halli, jossa j\xc3\xa4rjestettiin taitoluistelut ja osa j\xc3\xa4\xc3\xa4kiekko-otteluista. Se oli ainoa olympialaisten p\xc3\xa4\xc3\xa4tapahtumapaikka, jonka rakentaminen oli alkanut jo ennen kisojen my\xc3\xb6nt\xc3\xa4mist\xc3\xa4 Calgarylle. _NEWLINE_Taitoluisteluiden ja j\xc3\xa4\xc3\xa4kiekko-otteluiden toissijaisena j\xc3\xa4rjestyspaikkana toimi vuonna 1950 valmistunut Stampede Corral. Se t\xc3\xa4ytti vaatimukset olympialaisia varten, joten sit\xc3\xa4 kunnostettiin v\xc3\xa4h\xc3\xa4isesti. Areenalle mahtuu l\xc3\xa4hes 6 500 katsojaa._NEWLINE_Yli kolmasosan Kanadan hallituksen kisoja varten varaamasta 200 miljoonan dollarin budjetista meni Canada Olympic Parkin rakentamiseen. 85 hehtaarin kokoisella alueella j\xc3\xa4rjestettiin kelkkailut, m\xc3\xa4kihyppy, n\xc3\xa4yt\xc3\xb6slajina ollut freestylehiihto, ja yhdistetyn m\xc3\xa4kihyppyosuudet. Kelkkailuratojen suunnittelussa ja rakentamisessa k\xc3\xa4ytettiin hyv\xc3\xa4ksi It\xc3\xa4-Saksan teknologiaa, ja ne rakennettiin syksyn 1984 ja kev\xc3\xa4\xc3\xa4n 1986 v\xc3\xa4lill\xc3\xa4 kovetetusta betonista Kelkkailuratojen yhteispituus on 1475 metri\xc3\xa4. Nelj\xc3\xa4n mak\xc3\xa4ihyppytornin rakentaminen aloitettiin vuonna 1984 ja ne saatiin valmiiksi 1986. M\xc3\xa4kihyppytornien korkeudet ovat 30,(harjoitusm\xc3\xa4ki) 50, 70 ja 90 metri\xc3\xa4. Suurimman m\xc3\xa4en montussa on tilaa 35 000 katsojalle, mutta per\xc3\xa4ti 80 000 ihmist\xc3\xa4 seurasi yht\xc3\xa4 aikaa m\xc3\xa4kihyppy\xc3\xa4 kisojen aikaan paikan p\xc3\xa4\xc3\xa4ll\xc3\xa4. Saman kukkulan it\xc3\xa4pulella sijaitsevat n\xc3\xa4yt\xc3\xb6slajina olleen freestylehiihdon kilpailupaikat, joissa oli tilaa 15 000 katsojalle._NEWLINE_Nyky\xc3\xa4\xc3\xa4n monet calgarylaiset oppivat Canada Olympic Parkissa hiiht\xc3\xa4m\xc3\xa4\xc3\xa4n ja lumilautailemaan. _NEWLINE_Pikaluistelut pidettiin Olympic Ovalissa, jonka rakentaminen maksoi 40 miljoonaa, ja joka oli Pohjois-Amerikan ensimm\xc3\xa4inen 400 metrin pikaluistelurata. Se suunniteltiin ymp\xc3\xa4rivuotiseen k\xc3\xa4ytt\xc3\xb6\xc3\xb6n. T\xc3\xa4m\xc3\xa4 oli ensimm\xc3\xa4inen kerta, kun talviolympialaisten pikaluistelutapahtumat j\xc3\xa4rjestettiin sis\xc3\xa4tiloissa. Olympic Ovalissa toimii nyky\xc3\xa4\xc3\xa4n my\xc3\xb6s ihmisten suorituskyky\xc3\xa4 mittaava laboratorio._NEWLINE_N\xc3\xa4yt\xc3\xb6slajeina j\xc3\xa4rjestetyt curling sek\xc3\xa4 lyhyen radan pikaluistelu pidettiin Max Bell Arenalla. Alkuper\xc3\xa4isten suunnitelmien mukaan n\xc3\xa4m\xc3\xa4 tapahtumat oli tarkoitus j\xc3\xa4rjest\xc3\xa4\xc3\xa4 muualla, kunnes j\xc3\xa4rjestej\xc3\xa4t p\xc3\xa4\xc3\xa4tyiv\xc3\xa4t j\xc3\xa4rjest\xc3\xa4m\xc3\xa4\xc3\xa4n tapahtumat Max Bell Arenalla. J\xc3\xa4\xc3\xa4hallin kehitt\xc3\xa4miseen k\xc3\xa4ytettiin kisojen alla noin miljoona dollaria._NEWLINE_Avajaiset sek\xc3\xa4 p\xc3\xa4\xc3\xa4tt\xc3\xa4j\xc3\xa4iset j\xc3\xa4rjestettiin McMahon Stadiumilla, joka oli valmistunut vuonna 1960. J\xc3\xa4rjest\xc3\xa4j\xc3\xa4t olivat suunnitelleet aluksi pit\xc3\xa4v\xc3\xa4ns\xc3\xa4 vain avajaiset McMahon Stadiumilla, mutta he my\xc3\xb6hemmin p\xc3\xa4\xc3\xa4ttiv\xc3\xa4t j\xc3\xa4rjest\xc3\xa4\xc3\xa4 my\xc3\xb6s p\xc3\xa4\xc3\xa4tt\xc3\xa4j\xc3\xa4iset samassa paikassa. Alun perin stadionilla oli 33 000 istumapaikkaa, mutta kisoja varten areenalle lis\xc3\xa4ttiin 5 000 pysyv\xc3\xa4\xc3\xa4 ja 22 000 v\xc3\xa4liaikaista istumapaikkaa.\n_START_SECTION_\nTelevisiointi\n_START_PARAGRAPH_\nNelj\xc3\xa4 vuotta ennen kisoja, vuonna 1984, kisaj\xc3\xa4rjest\xc3\xa4j\xc3\xa4t kertoivat Sveitsin Lausannesta, ett\xc3\xa4 he olivat tehneet 309 miljoonan Yhdysvaltain dollarin sopimuksen kisojen televisiointioikeuksista American Broadcasting Companyn kanssa. Se oli yli kolme kertaa enemm\xc3\xa4n kuin edellisiss\xc3\xa4 talviolympialaisissa Sarajevossa 1984.  T\xc3\xa4m\xc3\xa4 my\xc3\xb6s varmisti sen, ett\xc3\xa4 kisat eiv\xc3\xa4t j\xc3\xa4\xc3\xa4neet tappiolle. Sopimus oli kuitenkin tappiollinen ABC:lle, sill\xc3\xa4 sen saamat mainostulot eiv\xc3\xa4t riitt\xc3\xa4neet paikkaamaan maksua kisojen televisioinnista._NEWLINE_Kanadassa kisat televisioi p\xc3\xa4\xc3\xa4asiassa CTV, mutta CBC l\xc3\xa4hetti tunnin koosteen kisoista p\xc3\xa4vitt\xc3\xa4in. Euroopan yleisradiounioni puolestaan maksoi 5,7 miljoonaa dollaria l\xc3\xa4hestysoikeuksista 32 maassa. Neuvostoliitto, Kuuba, Pohjois-Korea ja It\xc3\xa4-Euroopan sosialistiset valtiot maksoivat yhteens\xc3\xa4 1,2 miljoonaa kisojen oikeuksista.\n_START_SECTION_\nLipunmyynti\n_START_PARAGRAPH_\nKisoihin oli tarjolla noin 1,9 miljoonaa lippua, joista myytiin noin 1,6 miljoonaa. Lippuja myytiin enemm\xc3\xa4n kuin kertaakaan kisojen j\xc3\xa4lkeisiss\xc3\xa4 talviolympialaisissa. Lipunmyynti tuotti arviolta 38,5 miljoonaa. Lippujen kysynt\xc3\xa4 kisojen p\xc3\xa4\xc3\xa4tapahtumiin yll\xc3\xa4tti j\xc3\xa4rjest\xc3\xa4j\xc3\xa4t, jotka olivat asettaneet lippujen hinnat alhaisiksi tarkoituksenaan tarjota tasaiset mahdollisuudet kaikille ostaa lippuja. Ongelmaksi muodostui se, ett\xc3\xa4 kaikki halusivat ostaa samoja lippuja, sill\xc3\xa4 esimerkiksi maastohiihto ja yhdistetty eiv\xc3\xa4t kiinnostaneet kanadalaisia, koska n\xc3\xa4m\xc3\xa4 lajit olivat heill\xc3\xa4 melko vieraita. Suurin osa, eli noin kolme nelj\xc3\xa4sosaa lipuista, myytiin Calgaryn l\xc3\xa4hialueiden asukkaille ja kymmenesosa Yhdysvaltoihin._NEWLINE_Kisoja edelt\xc3\xa4vin\xc3\xa4 vuosina kisojen lipunmyynniss\xc3\xa4 k\xc3\xa4rjistyi skandaali. Kisojen lipunmyynnist\xc3\xa4 vastannut James McGregor pid\xc3\xa4tettiin sek\xc3\xa4 erotettiin virastaan, sill\xc3\xa4 h\xc3\xa4nt\xc3\xa4 syytettiin petoksesta yritetty\xc3\xa4\xc3\xa4n myyd\xc3\xa4 8\xc2\xa0000 lippua v\xc3\xa4\xc3\xa4rin Yhdysvaltoihin oman yrityksens\xc3\xa4 nimiss\xc3\xa4 s\xc3\xa4hk\xc3\xb6postilla. T\xc3\xa4m\xc3\xa4n lis\xc3\xa4ksi Yhdysvaltoihin myyt\xc3\xa4v\xc3\xa4ksi tarkoitetut liput tulivat myyntiin yli viikon verran my\xc3\xb6h\xc3\xa4ss\xc3\xa4 verrattuna Kanadan vastaaviin, vaikka niiden piti tulla myyntiin yht\xc3\xa4 aikaa tarjoten tasav\xc3\xa4kisen mahdollisuuden ostaa lippuja haluamiinsa tapahtumiin ja parhaisiin paikkoihin. N\xc3\xa4in kanadalaiset saivat etua t\xc3\xa4ss\xc3\xa4 asiassa.'